महाराष्ट्र में छापे के दौरान एडीएम को जिंदा जलाया  
एडिशनल डिस्ट्रिक्ट कलेक्टर यशवंत सोनावने को नासिक के पास मनमाड में अवैध किरासन तेल के भंडार पर छापे के दौरान जिंदा जला दिया गया।
महाराष्ट्र के नासिक जिले के मनमाड में मंगलवार को पेट्रोल और डीजल माफियाओं ने एक एडीएम को जिंदा जला दिया। पुलिस के अनुसार अतिरिक्त जिलाधिकारी यशवंत सोनवाने अपने निजी सहायक और ड्राइवर के साथ थे, जब यह सनसनीखेज घटना हुई।  अतिरिक्त महानिदेशक (कानून-व्यवस्था) केपी रघुवंशी ने बताया कि शुरुआती जांच के अनुसार सोनवाने वहां पेट्रोल और डीजल माफिया के यहां छापा मारने गए थे। वहीं माफिया से जुड़े कुछ लोगों ने उन्हें आग लगा दी, जिससे उनकी मौत हो गई।  एक अन्य रिपोर्ट के अनुसार सोनवाने सड़क किनारे एक होटल पर रुके थे। वह एक कार्यक्रम की सुरक्षा व्यवस्था का जायजा लेने जा रहे थे। इसी दौरान उन्हें पता लगा कि कुछ लोग ईंधन में मिलावट कर रहे हैं। सोनवाने के इस पर आपत्ति करने के बाद उन्हें आग लगा दी गई, जिससे उनकी मौत हो गई।